SPRC พุ่งแรงเกือบ 8% ทำนิวไฮตั้งแต่เข้าตลาด
SPRC พุ่งแรงเกือบ 8% ทำราคาสูงสุดตั้งแต่เข้าตลาด โดย ล่าสุด เวลา 10.25 น. อยู่ที่ระดับ 12.80 บาท บวก 0.90 บาท หรือ 7.56% สูงสุด 13.20 บาท ต่ำสุด 12.30 บาท ด้วยมูลค่าซื้อขาย 244.24 ล้านบาท ด้าน บล.ซีไอเอ็มบี (ประเทศไทย) แนะ ซื้อเก็งกำไรหลังราคาน้ำมันดิบปรับขึ้นกว่า 2.3%
6 ต.ค. 2559

ผู้สื่อข่าวรายงานว่าราคาหุ้นบริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ณ เวลา 10.25 น. อยู่ที่ระดับ 12.80 บาท บวก 0.90 บาท หรือ 7.56% สูงสุด 13.20 บาท ต่ำสุด 12.30 บาท โดยราคาถือเป็นระดับสูงสุดตั้งแต่เข้าซื้อขายในตลาดหลักทรัพย์ ด้วยมูลค่าซื้อขาย 244.24 ล้านบาทขณะที่ดัชนีตลาดหุ้นไทยโดยรวมบวก 0.03%

โดย บล.ซีไอเอ็มบี (ประเทศไทย) ระบุในบทวิเคราะห์ แนะนำ ซื้อเก็งกำไร SPRC หลังจากที่ราคาน้ำมันดิบเมื่อคืนนี้พุ่งขึ้นกว่า 2.3% หรือ 1.14 ดอลลาร์/บาร์เรลมาปิดที่ 49.83 ดอลลาร์/บาร์เรล ซึ่งเป็นระดับสูงสุดในรอบ 3 สัปดาห์และเป็นการพุ่งขึ้นถึง 5.16 ดอลลาร์/บาร์เรลหรือ 11.5% ใน 1 สัปดาห์หลังจากผลการประชุมโอเปกออกมามีมติลดกำลังการผลิตลง 7 แสนบาร์เรล/วันจากระดับ 33.24 ล้านบาร์เรล/วันในปัจจุบันสู่ระดับ 32.5-33 ล้านบาร์เรล/วัน
รวมทั้ง จากรายงานของ EIA ที่ระบุว่า สต็อกน้ำมันดิบสหรัฐลดลง 3 ล้านบาร์เรลในสัปดาห์ที่แล้ว สู่ระดับ 499.7 ล้านบาร์เรล สวนทางกับที่นักวิเคราะห์คาดว่าจะเพิ่มขึ้น 2.6 ล้านบาร์เรลและเป็นการลดลง 5 สัปดาห์ติดต่อกัน
ขณะที่ บล.ทิสโก้ ระบุในบทวิเคราะห์มอง SPRC เป็นหุ้นที่มีแนวโน้มงบไตรมาส 3/59 พลิกฟื้น (turnaround) หรือมีกำไรโตก้าวกระโดด
 